Αγαπητές φίλες και φίλοι Καλησπέρα.
Χαίρομαι που βρίσκομαι απόψε ανάμεσά σας, για την παρουσίαση του βιβλίου του Χρήστου. Και πριν αρχίσουν κάποιοι να ρωτάνε «και γιατί το κάνει αυτό ο Μάργαρης; Τι έχει να κερδίσει;» ας δώσω την απάντηση, έτσι για να μην υπάρχει αγωνία.
Την απόφαση να έρθουμε την πήρε η Ελένη, η γυναίκα μου. Ήθελε να είναι παρούσα στη συμφωνία που θα κάναμε με το Χρήστο για τα ποσοστά μου. Γνωρίζετε φαντάζομαι, ότι πάντα οι γυναίκες έχουν το πάνω χέρι στα οικονομικά. Όποιος έχει αντίρρηση, μπορώ να το εξηγήσω μετά…
Δεν ξέρω αν το γνωρίζετε, αλλά ένα 20 με 30% των κερδών από την πώληση του βιβλίου, τα δικαιούμαι.
Αν σκεφτεί κανείς ότι έχω κάνει όλα τα σχήματα, αλλά και τις αναρτήσεις στο Blogspot, μάλλον λίγα διεκδικώ. 
Θα ήθελα να πω δημοσίως όμως και μια αμαρτία μου. Παίρνω μνμ από το Χρήστο, με μια άσκηση, την οποία συνοδεύει πάντα με τη φράση:
«Διονύση ρίξε μια ματιά και στις πράξεις μήπως μου έχει ξεφύγει τίποτα, γιατί την έφτιαξα σε χρόνο dt, στο διάλειμμα». 
Και αν του έχω πει άπειρες φορές, ότι ο γιατρός μου έχει απαγορέψει να πιάνω μολύβι!!! Τι πράξεις να ελέγξω; Τις περνάω όλες όπως είναι!!!
 Οπότε λέω να ζητήσω μόνο 20% και όχι παραπάνω…
Ας σοβαρευτούμε τώρα.
Ο τίτλος που επέλεξε ο Χρήστος είναι πρωτότυπος αλλά και πετυχημένος.
Το 5ο θέμα. 
Και πράγματι οι ασκήσεις που έχει δημοσιεύσει είναι πάντα ένα βήμα μπροστά. Βασισμένες συνήθως σε πραγματικά προβλήματα, αλλά και τραβηγμένες στα άκρα! Πρωτότυπες, αλλά και διδακτικές. Μπορεί να αρέσουν σε κάποιον ή και να μην του αρέσουν. Αλλά αυτό κατά τη γνώμη μου έχει δευτερεύουσα σημασία.
Για μένα το κυριότερο είναι η αγάπη που βγάζει για τη φυσική (αλλά και τη χημεία) και η προθυμία του, την εργασία του να την μοιραστεί με τους άλλους. Οι αναρτήσεις του είναι μια συνεχής προσφορά και προς τα παιδιά, αλλά και προς όλους τους διδάσκοντες φυσική στην χώρα μας. Και όλα αυτά, χωρίς να έχει κανένα άμεσο οικονομικό κέρδος. Η χαρά του «να μοιράζεσαι πράγματα». Ακόμη και η έκδοση του βιβλίου, θα του επιφέρει οικονομική επιβάρυνση και όχι κέρδος, αλλά και πάλι ένα βιβλίο που το μοιράζει δωρεάν στους φίλους και μαθητές του.
Ένα δεύτερο σημείο που αξίζει να επισημανθεί, είναι ότι όλοι εμείς του ylikonet, που ήρθαμε στην παρουσία του βιβλίου του, είμαστε καθηγητές του δημόσιου σχολείου και όχι φροντιστές. Όμως μια μεγάλη κατάκτηση του δικτύου μας είναι η συνύπαρξη, συνεργασία και ανάπτυξη φιλικών σχέσεων, ανεξάρτητα του χώρου που ο καθένας μας εργάζεται. Μπορέσαμε να ξεπεράσουμε τις μικρότητες που συνήθως αναπτύσσονται στους μικρόκοσμους, όπου οι διορισμένοι καθηγητές σκοτώνονται με τους φροντιστές. Μικροδιαφορές, που κάνουν κακό σε όλους, ενώ ο στόχος θα πρέπει να είναι η καλύτερη δυνατή διδασκαλία και προσφορά γνώσης, αλλά και η διαπαιδαγώγηση και ο οπλισμός με αρχές και αξίες, της νέας γενιάς.
Εμείς εδώ αποδεικνύουμε ότι μπορούμε να συνεργαζόμαστε για το καλό των μαθητών μας.
Χρήστο, να σε συγχαρώ και να σε ευχαριστήσω για τη δουλειά σου μου απλόχερα μοιράζεσαι με όλους μας. Σου υπόσχομαι, αν είμαι καλά, και στην επόμενη έκδοση, με την ευκαιρία των 500 ασκήσεων, να ξαναέρθω. Τώρα απλά θα εκμεταλλευτώ την ευκαιρία, να γνωρίσω και την ευρύτερη περιοχή σας, που φαίνεται πανέμορφη, αφού την Δευτέρα δεν θα χρειαστεί να πάω για μάθημα.
Σας ευχαριστώ.

